પ્રતિ વર્ષ ચૈત્ર સુદ સાતમે ભાંખર ગામમાં આગિયાવીરનો મોટો મેળો ભરાય છે. મંદિરમાં હોમહવન થાય છે. સાતમ ભરવા, વીરના દર્શન કરવા અને મેળો માણવા લોકો દૂર દૂરથી ઉમટી પડે છે. આ દિવસે ગામના એક ઠાકોરભાઈ પરદેશી બાવળની લાંબી લાંબી સોટીઓ કાપી લાવે છે. મેરાઈ (દરજી) કાકડા બનાવવા કપડાના કાપલાકૂપલા લાવે છે. મંદિરના પાછળના ભાગે આ બધી સામગ્રી સાથે લોકો ભેગા થાય છે. આ સામગ્રી ફરતું તલવારથી કુંડાળું દોરવામાં આવે છે. તેમાં બેસીને આગિયાવીર માટે કટલી (માંડવી) બાંધવામાં આવે છે. કોઈ આસુરી તત્ત્વોની ભીડ ન થાય તે માટે માંડવી ફરતી તેલવાળી ૩૨ મશાલો પ્રગટાવવામાં આવે છે.